अमेठी में बोलीं स्मृति ईरानी, राहुल तो चिराग लेकर ढूंढने पर भी नहीं मिलते थे  
अमेठी के दो दिवसीय दौरे पर पहुंची हैं स्मृति ईरानी 
कांग्रेस अध्यक्ष राहुल गांधी पर साधा निशाना  
कहा, जनता चिराग लेकर ढूंढती थी, लेकिन नहीं मिलते थे
लोकसभा चुनाव में राहुल गांधी को हराकर बड़ा उलटफेर करने वाली केंद्रीय मंत्री स्मृति ईरानी दो दिवसीय दौरे पर अमेठी पहुंची हैं. उन्होंने कांग्रेस अध्यक्ष पर निशाना साधते हुए शनिवार को कहा कि नामदार लोग यहां से सांसद चुने जाने के बाद पांच साल लापता रहते थे और अमेठी की जनता यहां से दिल्ली तक चिराग लेकर उन्हें खोजती थी. स्मृति ईरानी ने कहा, ‘नामदार लोग यहां से सांसद चुन कर जाने के बाद पांच साल लापता रहते थे. अमेठी की जनता चिराग लेकर यहां से दिल्ली तक खोजती थी फिर भी नहीं मिलते थे. उन्होंने कहा कि अमेठी की जनता के फैसले की गूंज पूरी दुनिया में सुनाई दी है. अमेठी की जनता ने नामदारों की विदाई कर विकास को चुना है. एक सामान्य परिवार के सदस्य को अमेठी ने मौका दिया है. मैं ‘पूरी ईमानदारी से सेवा करूंगी'.
स्मृति ईरानी ने कहा कि लोकतंत्र नामदारों के लिए नहीं है. इसका प्रमाण अमेठी ने दे दिया है. अमेठी के चार लाख लोगों ने कांग्रेस को वोट दिया है लेकिन ‘मैं विकास में कोई भेदभाव नहीं करूंगी. जिसने वोट दिया है और जिसने नहीं दिया, सबके साथ समान भाव से काम होगा. स्मृति ईरानी ने बरौलिया के भाजपा नेता सुरेंद्ग सिंह की हत्या को बहुत ही दुखदायी बताया और कहा कि भाजपा का एक-एक कार्यकर्ता सुरेंद्र सिंह के परिवार के साथ खडा है. आपको बता दें कि स्मृति ईरानी गोवा के मुख्यमंत्री प्रमोद सावंत के साथ लखनऊ से बरौलिया गांव पहुंचीं और दिवंगत भाजपा नेता सुरेन्द्र सिंह के परिजन से मुलाकात की. गौरतलब है कि स्मृति ईरानी सुरेंद्र सिंह के अंतिम संस्कार में भी शामिल हुई थीं. स्मृति ने तिलोई विकास खंड कार्यालय परिसर में 25 लाख रूपये की लागत से बने राजा बहादुर मोहन सिंह सभागार का लोकार्पण किया. उन्होंने राजा विश्वनाथ शरण इंटर कालेज परिसर में आयोजित एक अन्य कार्यक्रम में अमेठी के विकास से जुडी योजनाओं का शिलान्यास किया.